tartuNLP/wikipedia-smugri-20251201 huggingface dataset:
W&amp;W

W&amp;W on alankomaalainen DJ-tuottajaduo, jonka jäsenet ovat Willem van Hanegem Jr. ja Ward van der Harst. He aloittivat uransa tuottamalla trance-musiikkia ennen kuin siirtyivät big room houseen sekä elektronisen tanssimusiikin muihin muotoihin.
Tuotettuaan trance-musiikkia viiden vuoden ajan W&amp;W perusti oman levy-yhtiön nimeltään Mainstage Music ja heistä tuli hyvin aktiivisia big room housen parissa. He nousivat suuren yleisön tietoon julkaistuaan kappaleen "Bigfoot" vuonna 2014. Kolme vuotta myöhemmin he tekivät paluun alkuperäiseen trance-tyyliin heidän NWYR (lausutaan "new year")-projektilla. Vuoden 2018 lopulla he vaihtoivat Mainstage levy-yhtiönsä nimen Rave Cultureksi, keskittyen samalla laajempaan lajityyppivalikoimaan.
Duon molemmat jäsenet ovat kertoneet innostuneensa trancemusiikin tekemisestä jo heidän nuoruudessa. He tapasivat toisensa Windows Live Messengerin kautta, jota he käyttivät musiikkituotantojensa keskenään jakamiseen.
Diskografia.
Albumit.
Studioalbumit
Kokoelma-albumit
Singlet.
Nimellä NWYR
Rave Love

Rave Love on alankomaalaisen DJ-tuottajaduon W&amp;W:n ja saksalaisen DJ-tuottajaduon Axmon musiikkikappale, jolla vierailee myös saksalaislaulaja SONJA. Sen julkaisi Armada Music digitaalisesti ladattavana singlenä 23. lokakuuta 2020. Kappaleen ovat sanoittaneet André Appel, Morten Juhl, Sonja Fritzsche, Ward van der Harst ja Willem van Hanegem, joista kaikki Sonjaa lukuun ottamatta myös tuottivat sen. Kappaleen musiikkivideon ohjasi sekä tuotti The Replay Group ja se julkaistiin singlen julkaisupäivänä.
"Rave Love" ei ole toistaiseksi päässyt lainkaan singlelistoille. W&amp;W on esittänyt kappaleen livenä muun muassa The Top 100 DJs Virtual Festival-tapahtumassa syyskuussa 2020.
Isolyhtysilmä

Isolyhtysilmä ("Anomalops katoptron") on lyhtysilmiin kuuluva kalalaji. Lajia tavataan syvistä vesistä indopasifiselta merialueelta. 
Koko ja ulkonäkö.
Isolyhtysilmä voi kasvaa suurimmillaan noin 35 cm pitkäksi. Laji on ruumiinmuodoltaan pitkänomainen ja suuri- ja tylppäpäinen. Silmät ovat suuret. Kalalla on kaksi selkäevää, joista taaempi on pidempi. Isolyhtysilmän pyrstöevä on haarautunut. Silmien alla on valoelimet, joissa elää bioluminoivia "Photodesmus katoptron"-bakteereja. Kala voi sammuttaa valoelimen kääntämällä sen elimen sisäänpäin erityiseen taskuun. Väriltään laji on harmaa ja päästään musta.
Levinneisyys ja elintavat.
Isolyhtysilmää tavataan alueelta, joka ulottuu Japanista Australiaan ja itään Tuamotulle. Päivisin kala elää korallien koloissa syvimmillään noin 365 metrin syvyydessä. Yöllä ne nousevat matalampiin vesiin ja liikkuvat suurina parvina. Isolyhtysilmän ravintoa ovat planktoneläimet ja se käyttää valoelintään saaliin paikantamiseen. Valoelimellä on myös merkitystä yksilöidenvälisessä viestinnässä.
Radja

Radja on vuonna 2001 Banjarmasinissa perustettu indonesialainen rockyhtye. Yhtyeen suosituimpia kappaleita ovat "Jujur", "Cinderella" ja "Aku Ada Karena Kau Ada". Vuonna 2018 yhtye perusti oman levy-yhtiönsä, joka on nimeltään Istana Musik.
Wii Sports Club

Wii Sports Club on Wii U:n urheiluvideopeli. Siinä on teräväpiirtoversioita vuoden 2006 Wii-pelikonsolin videopelin Wii Sportsin urheiluvideopelin urheilulajeista, jotka pystyi lataamaan Wii U:n eShop-palvelusta. Kaksi ensimmäistä lajia keilailu ja tennis julkaistiin Japanissa 30. lokakuuta 2013, Euroopassa ja Pohjois-Amerikassa 7. marraskuuta 2013 ja Australiassa ja Uudessa-Seelannissa 8. marraskuuta 2013. Muut urheilulajit julkaistiin myöhemmin. 
Kuten Wii Sportsissa, pelaajat käyttävät Wii Remote -kaukosäädintä tehdäkseen samoja liikkeitä, joita tehdään myös tosielämän urheilulajeissa, kuten tenniksessä, keilailussa, baseballissa, golfissa ja nyrkkeilyssä. Kuitenkin Wii Sports Resortin tavoin pelaajan on käytettävä Wii MotionPlusia pelatakseen peliä. Pelaajat voivat liittyä seuraan, joka on jonkin valtion seura. Suomi on yksi joukkueista. He voivat pelata ihmisiä vastaan ​​seurassa. Pelaajat voivat jutella muille pelaajille Wii U GamePadin viesteillä ja piirroksilla.
Länsi-Pokotin piirikunta

Länsi-Pokotin piirikunta () on Kenian luoteisosassa yksi maan 47 piirikunnasta. Sen väkiluku oli vuoden 2019 väestönlaskennassa 618 867. Piirikunnan hallinnollinen keskus on Kapengurian kaupunki. Länsi-Pokotin piirikunta perustettiin vuonna 1918. Se oli toisen tason aluehallintoyksikkö Rift Valleyn maakunnassa maaliskuuhun 2013 asti, jolloin piirikunnista tuli vuoden 2010 perustuslakiuudistuksen johdosta ylimmän tason hallintoyksiköitä.
__EISISLUETT__
Maantiede.
Länsi-Pokotin piirikunta rajautuu pohjoisessa Turkanan piirikuntaan, idässä Baringon piirikuntaan, etelässä Elgeyo-Marakwetin ja Trans-Nzoian piirikuntiin ja lännessä Ugandan valtioon. Piirikunnan eteläosassa sijaitsevat Cherangani-kukkulat kohoavat 3 370 metrin korkeuteen. Alueen tärkeimmät joet ovat Suam ja Muruny. Länsi-Pokotin ylänköosissa vuotuinen sademäärä on 1 600 millimetriä, alanko-osissa 600 millimetriä.
Länsi-Pokotin piirikunnan pinta-ala on 9 064 neliökilometriä. Se jakautuu neljään vaalipiiriin, jotka ovat Kapenguria (1 822 km²), Kacheliba (2 109 km²), Sigor (3 953 km²) sekä Pokot South (1 284 km²).
Väestö.
Suurin osa Länsi-Pokotin piirikunnan asukkaista on pokoteja, mutta siellä asuu myös sengwereitä. Maatalous tai siihen liittyvät toimet ovat elinkeino yli 80 prosentille väestöstä. Vuoden 2019 väestönlaskennassa yleisimmät ilmoitetut uskontokannat olivat protestantismi tai evankelikalismi (314 134 henkilöä eli noin 50,8 % väestöstä), katolisuus (192 787 eli 31,1 %), jokin Afrikan riippumattomista kirkoista (43 831 eli 7,1 %), jokin perinteinen uskonto (19 645 eli 3,1 %) ja ateismi (18 104 eli 2,9 %).
Länsi-Pokotin tilastotoimisto arvioi vuonna 2018 piirikunnan väkiluvun kasvavan 1 338 990 henkilöön vuoteen 2030 mennessä.
Siemeniä

Siemeniä on suomalaisen rap-artisti Asan studioalbumi. Albumi julkaistiin 22. lokakuuta 2021.
Une

Une on etunimi, jota Pohjoismaissa on käytetty sekä naisen että miehen nimenä. Sen lähtömuotona on mahdollisesti muinaisskandinaavinen "una"-verbi, jonka merkitys on ’rakastaa’ tai ’viihtyä; olla tyytyväinen’. Une voidaan tulkita myös Unon rinnakkaismuodoksi ja Unelman lyhentymäksi. Virossa Une-nimen on katsottu pohjautuvan uni-sanaan. 
Digi- ja väestötietoviraston mukaan Suomessa on vuoteen 2021 mennessä tilastoitu alle 50 Une-nimistä henkilöä.
Nimipäivät.
Une-nimi sisältyi suomenruotsalaiseen almanakkaan vuosina 1973–1994. Nimipäivä oli 25. kesäkuuta.
Norjassa Unella on nimipäivä 28. joulukuuta.
Sofia Leino

Sofia Leino (s. 14. heinäkuuta 1997) on suomalainen salibandyn pelaaja, pelipaikaltaan hyökkääjä. Hän on pelannut Suomen naisten maajoukkueessa huhtikuun 2025 loppuun mennessä 45 ottelua. Niissä hän on tehnyt 15 maalia ja saanut kymmenen syöttöpistettä. Leino saavutti MM-pronssia vuonna 2019 sekä MM-hopeaa vuosina 2021 ja 2023. Hän saavutti alle 19-vuotiaiden MM-kilpailuissa hopeaa vuonna 2016.
Leinon kasvattajaseura on Kalannin Pallo -65. Hän on edustanut Naisten Salibandyliigassa Turun Palloseuraa kaudesta 2015–2016 alkaen. Hän on kymmenen kauden aikana pelannut liigan runkosarjassa 188 ottelua, joissa hän on tehnyt 144 maalia ja saanut 72 syöttöpistettä. Pudotuspelejä hän on pelannut 56, ja niissä hän on tehnyt 38 maalia ja saanut kymmenen syöttöpistettä. Hän voitti Suomen-mestaruuden vuosina 2022, 2023 ja 2024, mutta vuonna 2024 hän ei loukkaantumisen vuoksi pelannut pudotuspeleissä. Hän saavutti SM-hopeaa vuonna 2025.
Elli Kylmäluoma

Elli Kylmäluoma (s. 15. syyskuuta 2001) on suomalainen salibandyn pelaaja, joka on pelannut niin puolustajana kuin hyökkääjänäkin. Hän on pelannut Suomen naisten maajoukkueessa kymmenen ottelua. Niissä hän on tehnyt neljä maalia ja saanut yhden syöttöpisteen. Kylmäluoma on pelannut alle 19-vuotiaiden MM-kilpailuissa vuosina 2018 ja 2020. Naisten MM-kilpailuissa hän oli ensi kertaa mukana vuonna 2021 ja saavutti hopeaa.
Kylmäluoman kasvattajaseura on haukiputaalainen Kellon Lyönti. Hän edusti Naisten Salibandyliigassa oululaista SSRA:ta kausina 2017–2021. Hän pelasi noina kausina liigan runkosarjassa 85 ottelua, joissa hän teki 33 maalia ja sai 37 syöttöpistettä. Pudotuspelejä hän pelasi 17, ja niissä hän teki kahdeksan maalia ja sai kaksi syöttöpistettä. Hän saavutti SM-pronssia vuonna 2021. Kaudella 2021–2022 hän pelasi tamperelaisseura Kooveessa 21 runkosarjaottelua, joissa hän teki 12 maalia ja antoi 14 maalisyöttöä, sekä kolme pudotuspeliä, joissa hänelle merkittiin yksi syöttöpiste.
Kylmäluoma on edustanut kaudesta 2022–2023 alkaen tamperelaista Classicia. Hän on siellä kolmen kauden aikana pelannut 63 runkosarjaottelua, joissa hän on tehnyt 42 maalia ja saanut 33 syöttöpistettä, sekä 32 pudotuspeliä, joissa hän on tehnyt 13 maalia ja antanut kahdeksan maalisyöttöä. Hän voitti Suomen-mestaruuden vuonna 2025 sekä saavutti SM-hopeaa vuosina 2023 ja 2024. Hän oli mestaruuskaudella 2024–2025 Classicin joukkueen kapteeni ja teki joukkueensa neljännen ja kuudennen maalin kuudennessa, viimeiseksi jääneessä loppuottelussa, jossa Classic voitti Turun Palloseuran maalein 6–3.
Menomineen piirikunta (Wisconsin)

Menomineen piirikunta () on Yhdysvaltojen Wisconsinin osavaltiossa sijaitseva piirikunta. Sen väkiluku oli 4 255 vuonna 2020. Piirikunnan hallintokeskus on Keshena. Piirikunta on perustettu vuonna 1959.
Väestö.
Vuonna 2020 Menomineen piirikunnan 4 255 asukkaasta alkuperäisasukkaita oli 82,0 %, valkoisia 12,3 % ja mustia 1,0 %. Vuonna 2019 3,3 % asukkaista puhui kotonaan jotain muuta kieltä kuin englantia ja 0,2 % asukkaista oli syntynyt ulkomailla.
Christina Heinich

Christina Heinich (myöh. Schiffner, s. 8. heinäkuuta 1949 Leipzig, Saksa) on saksalainen pikajuoksija, joka aktiiviurallaan edusti DDR:ää.
Heinich karsiutui 1966 Budapestin EM-kilpailuissa 200 metrin välierissä ja kuului viidenneksi sijoittuneeseen DDR:n 4 × 100 metrin viestijoukkueeseen. Helsingin EM-kilpailuissa 1971 hän oli 200 metrillä kahdeksas. Münchenin olympialaisissa 1972 hän sijoittui 200 metrillä viidenneksi ennätyksellään 22,89 ja juoksi toisen osuuden DDR:n hopeajoukkueessa 4 × 100 metrin viestissä. Rooman EM-kilpailuissa 1974 hän oli 100 metrillä kahdeksas juostuaan välierissä ennätyksensä 11,48. Hän juoksi samoissa kisoissa kolmannen osuuden Itä-Saksan voittaessa pikaviestissä kultaa maailmanennätysajalla 42,51.
Heinich voitti 4 × 100 metrin viestin Euroopan cupissa 1973. Hän voitti saman lajin DDR:n mestaruuden 1968, 1969 ja 1974.
Heinich solmi myöhemmin avioliiton pyöräilijä Michael Schiffmerin kanssa. Hän valmistui insinööriksi/taloustieteilijäksi ja työskenteli rakennusalan yrityksessä.
Maria Gażycz

Maria Gażycz syntyjään Maria Nowina-Chrzanowska (20. maaliskuuta 1860 Wiszera, Kurskin kuvernementti − 13. syyskuuta 1935 Grodno) oli puolalais-valkovenäläinen taidemaalari ja restauroija. Koettuaan hengellisen herätyksen hän vetäytyi loppuelämäkseen luostariin.
Bärbel Struppert

Bärbel Struppert (o.s. Schrickel, s. 26. syyskuuta 1950 Jena, Saksan demokraattinen tasavalta) on saksalainen pikajuoksija, joka aktiiviurallaan edusti DDR:ää.
Struppert juoksi kolmannen osuuden DDR:n joukkueessa, joka saavutti hopeaa 4 × 100 metrin viestissä Münchenin olympialaisissa 1972. Hän oli 4 × 100 metrin viestissä toinen myös Euroopan cupissa 1970. Hän voitti pikaviestin DDR:n mestaruuden viidesti ulkoradoilla ja kahdesti hallissa.
Bärbel Schrickel solmi aikoinaan avioliiton jalkapalloilija Gerd Struppertin kanssa ja opiskeli liikunnanopettajaksi.
Kouvolan oikeus- ja poliisitalo

Kouvolan oikeus- ja poliisitalo on Kouvolassa Palomäellä sijaitseva yhdistetty poliisin ja oikeuslaitoksen rakennus, jossa toimii Kaakkois-Suomen poliisilaitos ja Kymenlaakson käräjäoikeus. Rakennuksessa sijaitsee Kaakkois-Suomen poliisilaitoksen pääpoliisiasema, Kymenlaakson käräjäoikeuden kanslia ja istuntopaikka sekä Itä-Suomen hovioikeuden istuntopaikka. Rakennuksen rakennustyöt alkoivat keväällä 2000, ja se otettiin käyttöön vuonna 2002. Ennen uuden oikeus- ja poliisitalon rakentamista Kouvolan poliisiasema toimi Kouvolan ydinkeskustassa Hallituskadulla rautatieaseman vieressä sijaitsevassa virastotalossa. Vuonna 2014 rakennukseen tuli myös Itä-Suomen hovioikeuden istuntopaikka, kun Kouvolan hovioikeus lakkautettiin ja Hovioikeudenkadulla sijaitseva vuonna 1996 rakennettu Kouvolan hovioikeuden talo jäi tyhjilleen.
Dagmar Käsling

Dagmar Lühnenschloß (o.s. Käsling, s. 15. helmikuuta 1947 Magdeburg) on saksalainen pikajuoksija, joka aktiiviurallaan edusti Saksan demokraattista tasavaltaa.
Käsling juoksi Münchenin olympialaisissa 1972 avausosuuden DDR:n voittaessa kultaa 4 ×400 metrin viestissä maailmanennätysajalla 3.22,95. Hän sijoittui samoissa kisoissa seitsemänneksi 400 metrin juoksussa. Välierissä hän juoksi ennätyksensä 51,73.
Käsling avioitui pikajuoksija Gerhard Lühnenschloßin kanssa. Hän toimi professorina ja luennoitsijana urheilutieteen instituutissa Magdeburgissa. Vuonna 2005 hän julkaisi kirjan "Schnelligkeit".
Anne-Maija Aalto

Anne-Maija Aalto (s. 1988 Lappeenranta) on suomalainen nuortenkirjailija. Hän sai vuonna 2021 lasten- ja nuortenkirjallisuuden Finlandian teoksestaan "Mistä valo pääsee sisään".
Aalto on koulutukseltaan humanististen tieteiden kandidaatti. Hän varttui Etelä-Karjalassa, mutta muutti vuonna 2012 Turkuun, missä hän opiskeli kirjallisuutta ja luovaa kirjoittamista ja kirjallisuutta Turun yliopistossa. Aalto on kertonut alkaneensa kirjoittaa tavoitteellisesti opiskeluaikanaan. Vuonna 2015 hän osallistui Otavan nuortenromaanikilpailuun. Hän sai kunniamaininnan ja kustannussopimuksen.
Aallon esikoisromaani "Syvään veteen" ilmestyi vuonna 2016. Toinen romaani "Korento" (2020) oli Topelius-palkintoehdokkaana. Aallon kolmas ja neljäs romaani julkaistiin molemmat syksyllä 2021. "Mistä valo pääsee sisään" on itsenäinen jatko-osa "Korennolle", ja "Lumen hiljaisuus" on puolestaan julkaistu Kaarna Kustannuksen kautta. "Mistä valo pääsee sisään" palkittiin joulukuussa 2021 lasten- ja nuortenkirjallisuuden Finlandialla. Valinnan teki tietokirjailija Perttu Pölönen, ja kirja oli myös lukijoiden suosikki.
Joy Mogensen

Joy Mogensen (s. 11. elokuuta 1980 Toronto) on tanskalainen sosiaalidemokraattisen puolueen poliitikko. Hän toimi Tanskan kulttuuri- ja kirkkoministerinä Frederiksenin hallituksessa vuosina 2019–2021. Sitä ennen hän oli Roskilden pormestari vuosina 2011–2019.
Saida

Saida on naisen etunimi. Se on ollut aikoinaan Suomessa melko laajalti käytetty nimi, mutta sen alkuperästä ei akateemikko Kustaa Vilkunan mukaan ole varmaa tietoa. On pidetty mahdollisena, että Saida pohjautuisi kreikkalaiseen nimeen "Zenaida" (’Zeuksen näköinen’, ’Zeuksen tytär’) ja sen venäläiseen muunnelmaan "Zinaida".
Saida esiintyy myös arabialaisena nimenä. Se voidaan tulkita miehennimen Said (’onnellinen’) feminiiniseksi vastineeksi. Lisäksi Saida on rinnastettu naisennimeen Zaida.
Digi- ja väestötietoviraston mukaan Suomessa on marraskuuhun 2021 mennessä tilastoitu noin 770–780 Saida-nimistä naista.
Nimipäivä.
Saida-nimi sisältyi suomenruotsalaiseen almanakkaan vuosina 1929–1949. Nimipäivä oli 19. marraskuuta.
Esko Pekonen (jääpalloilija)

Esko Pekonen (18. joulukuuta 1902 Valkeala – 27. syyskuuta 1984 Helsinki) oli suomalainen jääpalloilija, joka edusti
Helsingin Jalkapalloklubia. 
Hän pelasi myös 10 A-maaottelua Suomen jääpallomaajoukkueessa. Aktiiviuransa jälkeen Pekonen toimi jääpallo- ja jalkapalloerotuomarina. Hän tuomitsi seitsemän jalkapallomaaottelua vuosina 1931–1939 ja oli avustavana erotuomarina Berliinin olympiakisojen jalkapalloturnauksessa 1936. Pekonen oli Suomen Palloliiton erotuomarivaliokunnan sekä Helsingin erotuomarikerhon puheenjohtaja ja toimi muun muassa "Helsingin Sanomien" urheiluavustajana vuosina 1923–1939. 
Pekonen oli ammatiltaan poliisi. Hän työskenteli Helsingin poliisilaitoksella vuodesta 1926 lähtien ja siirtyi eläkkeelle rikoskomisarion virasta vuonna 1965.
Räşit Wahapov

Rašid Abdulvagapovitš Vagapov (, ; 7. toukokuuta 1908 Aktuk – 14. joulukuuta 1962 Kazan) oli tataaritaustainen neuvostoliittolainen tenori, palkittu kansantaiteilija, joka edusti ensimmäisenä ammattimaista tataarilaulua. Hänen mukaansa on nimetty muun muassa tataarimusiikin festivaalit sekä katu Tatarstanissa.
Elämä ja ura.
Wahapov syntyi Aktukin kylässä, mistä myös suomentataarien esivanhemmat olivat kotoisin. Laulamisen Wahapov aloitti nuorena kotikylässään, kun häntä pyydettiin usein laulamaan muille asukkaille.
Vuonna 1936 Wahapov pääsi Moskovan konservatorioon. Sieltä, hän lopulta valmistui tataarilaisesta oopperastudiosta. Vuonna 1941 Wahapov meni töiden perässä Kazaniin, jossa hänestä tuli tataarien filharmonisen seuran solisti. Hän kiersi sodan aikana ryhmänsä kanssa ympäri silloista Tatarstanin aluetta (ASNT).
Wahapovin ensimmäinen vaimo oli Xälifä Räximova. He tapasivat Wahapovin toimiessa opettajana. He menivät naimisiin vuonna 1927. Heillä oli neljä lasta, joista kaksi kuoli jo nuorena. He erosivat Wahapovin muuttaessa Kazaniin.
Wahapovin toinen vaimo oli Zäytünä Fätxulova. He tapasivat Kazanissa, kun Wahapov etsi tanssijaa yhtyeeseensä. He saivat yhdessä lapset Röstäm ja Zöfär.
Peikkoleikko

Peikkoleikko ("Amorphochilus schnablii") on pienikokoinen raivotarlepakoihin kuuluva lepakkolaji. Se on sukunsa ainoa laji.
Nisäkäsnimistötoimikunnan ehdotus lajin suomenkieliseksi nimeksi on peikkoleikko.
Ulkonäkö ja koko.
Peikkoleikko on pieni, painaen vain 3–5 grammaa, kyynärvarren pituuden ollessa 38–58 mm.
Pää on hyvin lajityypillinen. Aivokoppa on pallomainen ja korkea ja silmät pienet. Kuono on tylppä muistuttaen sian kärsää. Ylähuuli on korkea ulottuen alahuulen yli. Alahuulissa ja leuassa on pahkamaisia ulokkeita. Korvat ovat muodoltaan pyöreät ja melkein yhtä leveät kuin korkeat, sivusta katsottuna korvat ulottuvat kuonon päähän asti. Tragus on lyhyt ja leveän kolmiomainen.
Siivet ovat karvan peittämät kyljistä noin olkaluun puoliväliin asti. Peukalo on surkastunut ja osa siipikalvoa. Myös etusormi on lyhyt, muodostuen vain kämmenluusta. Naarailla siivet ovat suuremmat. Pitkän turkin väri vaihtelee sinertävän tummanharmaasta tummanruskeaan. Häntä on lyhyt, eikä ulotu edes häntäpoimun reunaan asti.
Levinneisyys ja elinympäristö.
Peikkoleikko elää Etelä-Amerikassa Andien länsipuolella eteläisestä Ecuadorissa, Perussa ja Chilessä. Lisäksi sitä tavataan Punán saarella Ecuadorissa ja kahden löydetyn yksilön perusteella Cajamarcassa Perun pohjoisosan ylämailla. Lajin elinalue on lähes yksinomaan kuivaa alamaata. Lepakot viettävät päivänsä muun muassa luolissa, siltarummuissa tai rakennuksissa. Sitä tavataan monen kokoisissa ryhmistä, aina muutamasta lepakosta jopa 300 yksilön ryhmiin asti.
Laji luokitellaan vaarantuneeksi, koska sen populaation arvellaan tällä hetkellä vähenevän. On kuitenkin mahdollista, että laji on oletettua yleisempi, viimeaikaisissa tutkimuksissa lepakoita esiintyy ääntelyn tunnistuksen perusteella tunnettua enemmän Andien laaksoissa lounais-Perun alueella. Suurin uhka lepakoille on sopivan elinympäristön tuhoutuminen viljelysalueiden laajetessa. Niitä myös pyydystetään paikallisesti käytettäväksi perinteiseen noituuden harjoittamiseen.
Lisääntyminen.
Peikkoleikkon lisääntymisestä ei tiedetä paljoa, mutta raskaana olevia naaraslepakoita on löydetty Ecuadorista marraskuussa ja Perusta helmikuussa, mikä viittaa siihen, että synnytys ja imetys tapahtuu samaan aikaan kuin levinneisyysalueen lyhyt sadekausi tammikuusta toukokuuhun, jolloin myös hyönteisten määrä lienee runsaimmillaan. Laji saa yleensä yhden poikasen kerrallaan.
Ravinto.
Peikkoleikko syö pääasiassa perhosten heimoon kuuluvia lajeja.
Kantriradio

Kantriradio on Sanoma-konserniin kuuluvan Nelonen Median omistama suomalainen kaupallinen radiokanava, joka aloitti toimintansa 1. joulukuuta 2021. Kanavan kuuluvuusalue laajeni Vaasaan maaliskuun lopussa 2023.
Montemilone

Venosa on kunta Potenzan maakunnassa, Basilicatan alueella Etelä-Italiassa. Kunta sijaitsee maakunnan pohjoisosassa, 74 kilometriä Potenzasta koilliseen, kuusikymmentä kilometriä Adrianmeren rannikolta. Montemilonen asukasluku on 1 194 (2020).
Kuristusperiaate

Kuristusperiaate (myös kuristuslause) on analyysiin liittyvä lause funktion raja-arvon tai lukujonon raja-arvon määrittämiseksi: olkoot formula_1, formula_2 ja formula_3 määriteltyjä formula_4:n lähellä siten, että 
formula_5 ja
formula_6 pätee formula_4:n lähellä. 
Tällöin formula_8. 
Todistus.
Todistetaan tapauksessa formula_9, tapaus formula_10 todistetaan vastaavalla tavalla (jos funktiot ovat lauseen ehtojen mukaisesti määriteltyjä, kun formula_11). 
Olkoon formula_12. Oletuksista seuraa, että on olemassa formula_13 siten, että formula_14, kun formula_15. Samaten on olemassa formula_16 siten, että formula_17, kun formula_18. 
Valitaan formula_19. Nyt formula_20, kun formula_21, joten tällöin pätee formula_22. Tämä on yhtäpitävää epäyhtälön formula_23 kanssa. 
Täten formula_24. formula_25
Esimerkkejä.
formula_26 ei ole määritelty, kun formula_27. 
Sinifunktion ominaisuuksista tiedetään, että formula_28, kun formula_29, joten formula_30. Koska formula_31 ja formula_32, niin kuristusperiaatteen nojalla formula_33.
Kristdemokratiska ungdomsförbundet

Kristdemokratiska ungdomsförbundet ( lyh. KDU) on Ruotsin Kristillisdemokraattien nuorisojärjestö. KDU määrittelee poliittisen linjansa oikeistolaiseksi ja porvarilliseksi. Järjestö perustettiin vuonna 1966, kun joukko nuoria politiikan harrastajia kokoontui Sundsvalliin perustamaan puolueen nuorisoliittoa.
Kristillisdemokraattinen nuorisoliitto perustettiin vuonna 1966. Kristillisdemokraattien (silloin Kristillisdemokraattien kokouksen) valtakunnalliseen kokoukseen Sundsvallissa joukko nuoria harrastajia kokoontui perustamaan puolueen tulevaisuuden nuorisoliittoa. Nuorisoliiton ensimmäinen puheenjohtaja oli Bernt Olsson. Vuonna 1985 Kristillisdemokraatit pääsi ensimmäistä kertaa Ruotsin valtiopäiville nuorisojärjestön entisen puheenjohtajana Alf Svenssonin johdolla. Vuonna 1997 KDU oli mukana perustamassa YEPP-yhteistyöjärjestöä konservatiivisten ja kristillisdemokraatisten nuorisoliittojen välillä.
Juri von Bonsdorff

Juri Tomas Ernesto von Bonsdorff (s. 15. elokuuta 1969) on suomenruotsalainen toimittaja, joka asuu Yhdysvalloissa. Hän on toiminut Washingtonin-kirjeenvaihtajana Yleisradiolle 2007–2011, Ruotsin radiolle ja suomalaiselle "Hufvudstadsbladet"-lehdelle sekä uutistuottajana Euroopan yleisradiounionin Eurovision Americas -toimituksessa. Hän aloitti vuoden 2022 alussa jälleen Yleisradion Washingtonin-kirjeenvaihtajana Mika Hentusen jälkeen.
Juri von Bonsdorffin isä oli vasemmistolainen toimittaja, tietokirjailija ja kehitysyhteistyöaktivisti Johan ”Seppi” von Bonsdorff, isoisä päätoimittaja Henrik von Bonsdorff ja isoisoisä piispa Max von Bonsdorff. Hän kertoo saaneensa etunimensä kosmonautti Juri Gagarinin ja sissijohtaja Ernesto Che Guevaran mukaan.
Rita Kühne

Rita Kühne (myöh. Andrich ja Schiemann, s. 5. tammikuuta 1947 Dresden) on saksalainen pikajuoksija, joka aktiiviurallaan edusti Saksan demokraattista tasavaltaa. Kansallisissa kilpailuissa hän edusti SC Dynamo Berliniä.
Kühne karsiutui sisäratojen EM-kilpailuissa 400 metrin juoksun alkuerissä 1967 ja 1968. Hän juoksi Helsingin EM-kilpailuissa 1971 avausosuuden DDR:n voittaessa kultaa 4 × 400 metrin viestissä maailmanennätysajalla 3.29,38. Samojen kisojen 400 metrillä hän oli kahdeksas. Münchenin olympialaisissa 1972 hän juoksi toisen osuuden Itä-Saksan voittaessa 4 × 400 metrin viestissä kultaa maailmanennätyksellä 3.22,95.
Kühne oli Euroopan cupissa voittamssa 4 × 400 metrin viestiä 1973 ja 1975. DDR:n viestimestaruuden hän voitti 1969–1973 ja 1975 sekä maan sisäratojen mestaruuden 400 metrillä 1966–1969 ja 1971.
Kühne teki työuransa koneenrakennusteollisuudessa.
Hammer of Dawn

Hammer of Dawn on ruotsalaisen power metal -yhtyeen HammerFallin kahdestoista studioalbumi, joka julkaistiin 25. helmikuuta 2022.
Sotkamojärvi

Sotkamojärvi on säännöstelty, kulttuurimaiseman reunustama järvi Sotkamon kunnassa Kainuun eteläosassa. Sen pinta-ala on kaksi neliökilometriä. Etäisyys Kajaanista on 35 kilometriä itäkaakkoon. Sotkamojärvi on osa järvikokonaisuutta, jonka korkeustaso on 137,9 metriä merenpinnan yläpuolella.
Maantiede.
Sotkamojärvi koostuu pääaltaasta ja sen pohjoispuolisesta Pienestä Sotkamojärvestä. Altaita yhdistää Koivistonsalmi. Sotkamojärven läntisimmän osan muodostaa Kirkkolampi, eteläisimmän osan muodostaa Juuvinlahti. Sotkamojärvi on verraten matala: vain noin kuusi prosenttia siitä on vähintään 10 metriä syvä. Syvin alue sijaitsee järven itäosassa. Pieni Sotkamojärvi on matala, Kirkkolampi puolestaan melko syvä.
Sotkamojärven keskiosan matalalla vyöhykkeellä sijaitsee kaksi pientä saarta. Laajin saari on runsaan hehtaarin laajuinen Ukonsaari pääaltaan luoteisosassa. Järven länsirannalla on kaupunkimaista asutusta, itärannalla on peltomaata. Pääaltaan ja Pienen Sotkamojärven välinen Koivistonniemi on metsäistä.
Sotkamojärven vesitilavuus on 6 867 000 kuutiometriä.
Sotkamojärvi (59.821.1.006) kuuluu Pirttijärven-Kaitainjärven alueeseen (59.821), joka on kolmannen jakovaiheen vesistö Oulujoen vesistössä (59). Toinen jakovaihe on Kiimasjärven alue (59.82) ja ensimmäinen on Nuasjärven–Kiimasjärven alue (59.8). Sotkamojärvi on Pirttijärven-Kaitainjärven alueen toiseksi laajin vakavesi. Laajin on Pirttijärvi-Kaitainjärvi. Alueeseen kuuluu lisäksi seitsemän pienempää vakavettä.
Unix domain socket

Unix domain socket on prosessien väliseen kommunikaatioon (IPC) tarkoitettu mekanismi, jota käytetään pistokerajapinnan kautta (codice_1 tai codice_2 osoiteperhe). Mekanismia käytetään samalla tietokoneella sijaitsevien prosessien välillä kommunikointiin. Mekanismilla voidaan käyttää nimeämätöntä tai tiettyyn tiedostojärjestelmässä sijaitsevaan polkuun liitetysti. Linux tukee myös abstraktia nimiavaruutta.
Tiedostojärjestelmään liitettyjen polkujen kautta voidaan käyttää tiedostojen oikeuksia rajaamaan pääsyä prosesseille ja voidaan hakea vastapään oikeudet: verkkoprotokollien kanssa oikeuksien hallinta on erillinen mekanismi. Kun esimerkiksi IP-yhteydet samalle koneelle kiertävät "loopback"-yhteyden kautta, Unix domain socket voi hyödyntää tietoa että molemmat puolet ovat samalla tietokoneella: tällöin vältetään tarkistussummien käsittely, otsikkotietojen lisäykset, reitityksen käsittely ja niin edelleen.
Like the Way I Do

Like the Way I Do on saksalaisyhtyeen Cascadan musiikkikappale. Sen julkaisi Zooland Records digitaalisesti ladattavana singlenä 16. elokuuta 2019. Kappaleen ovat sanoittaneet Dennis Mansfeld, Manuel Reuter ja Yann Peifer, joista kaksi viimeisintä myös tuottivat sen. Kappaleen musiikkivideo julkaistiin singlen julkaisupäivänä.
"Like the Way I Do" ei ole edes kotimaassaan päässyt lainkaan singlelistoille.
Carla Bodendorf

Carla Bodendorf (o.s. Rietig, s. 13. elokuuta 1953 Eilsleben, Saksan demokraattinen tasavalta) on saksalainen pikajuoksija, joka aktiiviurallaan edusti DDR:ää ja seuratasolla SC Magdeburgia.
Bodendorf juoksi Montrealin olympialaisissa 1976 kolmannen osuuden DDR:n kultajoukkueessa 4 × 100 metrin viestissä. Samojen kisojen 200 metrillä hän oli neljäs ennätyksellään 22,64. Prahan EM-kilpailuissa 1978 hän saavutti pronssia sekä 200 metrillä ennätystään sivunneella ajalla 22,64 että 4 × 100 metrin viestissä.
Bodendorf kuului DDR:n 4 × 100 metrin viestijoukkueeseen, joka rikkoi maailmanennätyksen 1976 ja 1978. Hän oli voittamassa pikaviestiä Euroopan cupissa 1975. Hän voitti DDR:n mestaruuden 200 metrillä 1975.
Bodendorf toimi myöhemmin liikunnanopettajana, poliitikkona sekä projektipäällikkönä Saksi-Anhaltin osavaltion sisäasiainministeriössä. Hänen puolisonsa Jürgen Bodendorf oli nuorempana pituushyppääjä ja kolmiloikkaaja sekä myöhemmin jalkapallovalmentaja.
Älänne (Sotkamo)

Älänne on metsäjärvi Sotkamon eteläosassa Kainuussa. Sen pinta-ala on 4,6 neliökilometriä. Etäisyys Kajaanista on 58 kilometriä eteläkaakkoon.
Maantiede.
Älänteen pituus kaakosta luoteeseen on 5,4 kilometriä. Järven läntinen rantaviiva on melko suora. Suuri osa järvestä on verraten tasaleveää, etelässä järvi kaventuu Poikolanlahdeksi. Järven pohjoisosaa jakaa Lummeniemi. Älänne syvenee rannoilta suhteellisen tasaisesti kohti keskiselän 12-metrin syvännettä. Noin viisi hehtaaria järvestä on vähintään 10 metriä syvä. Älänteen kaakkoisosassa sijaitsee pieni ja kapea Älänteensaari.
Älänteen rannoilla on muutama rakennus. Järven länsipuolella sijaitsee Ahveninen ja pohjoispuolella Ukonjärvi. Älänne laskee Älänteenpuroa kaakkoon.
Älänteen vesitilavuus on 17 580 000 kuutiometriä.
Älänne (04.665.1.006) kuuluu Itkonjoen valuma-alueeseen (04.665), joka on kolmannen jakovaiheen vesistö Vuoksen vesistössä (04). Toinen jakovaihe Tiilikanjoen valuma-alue (04.66) ja ensimmäinen Nilsiän reitin valuma-alue (04.6). Älänne on laajin Itkonjoen valuma-alueen 19:stä vähintään hehtaarin laajuisesta vakavedestä. Toiseksi laajin on Pieni Sierajärvi.
Suomessa on toinenkin Älänne. Myös se sijaitsee Tiilikanjoen valuma-alueella.
I’m Feeling It (In the Air)

I’m Feeling It (In the Air) on saksalaisyhtyeen Cascadan musiikkikappale. Sen julkaisi Zooland Records digitaalisesti ladattavana singlenä 2. lokakuuta 2020. Kappaleen ovat sanoittaneet Andry Nalin, Angela McCluskey, Brian Transcaucasia, Harry Cane, Morgan Page, Ned Shepard sekä Ossama Al Sarraf ja sen tuottivat Manuel Reuter sekä Yann Peifer. Kappaleelle on toteutettu myös lyriikkavideo, joka julkaistiin singlen julkaisupäivänä.
"I’m Feeling It (In the Air)" ei ole edes kotimaassaan päässyt lainkaan listoille.
Pitkäjärvi (Mikkeli)

Pitkäjärvi on vähähumuksinen järvi Mikkelin keskustan eteläpuolella Etelä-Savossa. Sen pinta-ala on 1,5 neliökilometriä ja vesitilavuus 10,4 kuutiohehtometriä.
Maantiede.
Pitkäjärvi on lounais–koillissuuntainen. Etäisyys järven eteläisimmästä osasta pohjoisimpaan osaan on 4,9 kilometriä. Järven pohjoisosaa reunustaa Pitkäjärven kaupunginosa, asutus harvenee lounaaseen kuljettaessa. Pitkäjärven leveys vaihtelee muutamasta sadasta metristä alle sataan metriin. Kapein kohta on eteläosan Uittamonsalmi, jonka eteläpuolella järvi haarautuu kolmeen lahteen, joita erottavat etelärannan Pitkäniemi ja Saviniemi. Järven keskiosasta työntyy luoteeseen Ketunlahti.
Noin kolmannes Pitkäjärvestä on vähintään 10 metriä syvä ja seitsemäsosa vähintään 15 metriä syvä. Järvessä on useita noin 20 metrin syvänteitä. Uittamonsalmen eteläpuolinen alue ja Ketunlahti ovat varsin matalia. Pitkäjärven keskivaiheilla sijaitsee kaksi saarta: Isosaari ja Pienisaari.
Pitkäjärveen virtaa laskuojia muun muassa Nielus-järvestä (92,0 metriä mpy), Syysjärvestä (90,7 metriä mpy), Linnajärvestä (93,0 metriä mpy) ja Orijärvestä (89,7 metriä mpy). Pitkäjärven koilliskolkasta lähtee laskuoja itään. Laskuojan rannat ovat luonnonsuojelualuetta.
Pitkäjärven tila on arvioitu hyväksi. Vesitilavuus on 10 364 000 kuutiometriä.
Pitkäjärvi (04.152.1.002) kuuluu Urpolanjoen valuma-alueeseen (04.152), joka on kolmannen jakovaiheen vesistö Vuoksen päävesistössä (04). Toinen jakovaihe on Ukonveden valuma-alue (04.15) ja ensimmäinen Suur-Saimaan alue (04.1). Pitkäjärvi on kolmanneksi laajin Urpolanjoen valuma-alueen 18:sta vähintään hehtaarin laajuisesta vakavedestä. Sitä edeltää Syysjärvi ja Kallajärvi. Neljäntenä on Linnajärvi.
Mikkelin Pitkäjärvi on seitsemänneksi laajin Suomen 171:stä saman nimisestä vakavedestä. Laajin on Reisjärven Pitkäjärvi.
Anna Karenina (täsmennyssivu)

Anna Karenina voi tarkoittaa seuraavia:
Salmijärvi (Kajaani)

Salmijärvi on järvi Kajaanissa Kainuun länsiosassa. Sen pinta-ala on 17,2 hehtaaria. Etäisyys Kajaanin keskustasta on yhdeksän kilometriä koilliseen.
Maantiede.
Salmijärven pituus kaakosta luoteeseen on 850 metriä. Saaria ei ole. Järvessä on kaksi aluetta, joiden syvyys on vähintään 20 metriä. Salmijärven itäisillä ja pohjoisilla rannoilla on kulttuurimaisemaa, länsiranta on metsämaata. Noin sata metriä kaakkoon sijaitsee Saarijärvi. Salmijärven itäpuolella sijaitsee Kuluntajärvi ja länsipuolella Iso Sivoslampi. Luoteispuolella on useita pieniä vakavesiä.
Salmijärvi (59.331.1.028) kuuluu Paltaselän lähialueeseen (59.331), joka on kolmannen jakovaiheen vesistö Oulujoen vesistössä (59). Toinen jakovaihe on Paltaselän alue (59.33) ja ensimmäinen on Oulujärven alue (59.3). Salmijärvi on Paltaselän lähialueen neljänneksi laajin vakavesi. Laajin on Oulujärvi. Alueeseen kuuluu 35 vakavettä.
Suomessa on yli sata Salmijärveä. Laajin niistä on Hyrynsalmen Salmijärvi.
One Last Dance

One Last Dance on saksalaisyhtyeen Cascadan sekä kanadalaisyhtyeen Trans-X:n musiikkikappale. Sen julkaisi Zooland Records digitaalisesti ladattavana singlenä 4. kesäkuuta 2021. Kappaleen on sanoittanut Pascal Languirand ja sen tuottivat Manuel Reuter sekä Yann Peifer. Kappaleen musiikkivideo julkaistiin 12. kesäkuuta 2021. Videon kohtaukset on kuvannut NERD Solutions.
"One Last Dance" ei ole edes kotimaassaan päässyt lainkaan listoille.
Iso Sivoslampi

Iso Sivoslampi on pieni ja syvä järvi Kajaanissa Kainuun länsiosassa. Sen pinta-ala on kahdeksan hehtaaria. Etäisyys Kajaanin keskustasta on kahdeksan kilometriä koilliseen.
Maantiede.
Ison Sivoslammen pituus etelästä pohjoiseen on 700 metriä. Saaria ei ole. Järvi levenee pohjoista kohden. Sen eteläosa on kapea ja matala, keski- ja pohjoisosa on syvä. Ison Sivoslammen rannat ovat metsä- ja suomaata.
Ison Sivoslammen vesitilavuus on 870 000 kuutiometriä eli 870 miljoonaa litraa.
Iso Sivoslampi (59.813.1.003) kuuluu Särämänjoen valuma-alueeseen (59.813), joka on kolmannen jakovaiheen vesistö Oulujoen vesistössä (59). Toinen jakovaihe on Nuasjärven alue (59.81) ja ensimmäinen on Nuasjärven–Kiimasjärven alue (59.8). Iso Sivoslampi on toiseksi laajin Särämänjoen valuma-alueen kolmesta vakavedestä. Laajin on Särämäjärvi ja pienin Pärsänlampi.
Enzio

Enzio on miehen etunimi. Se on Henrik-nimen italialainen vastine. Suomessa se voidaan tulkita myös Ension ruotsalaiseksi rinnakkaismuodoksi.
Digi- ja väestötietoviraston mukaan Suomessa on marraskuuhun 2021 mennessä tilastoitu noin 90 Enzio-nimistä miestä.
Nimipäivä.
Enzio lisättiin Suomessa ruotsinkieliseen almanakkaan vuonna 1908. Nimipäiväksi tuli 9. kesäkuuta, jossa oli aikaisemmin ollut nimi "Primus" (lat. ’ensimmäinen’). Enzio poistettiin almanakasta vuoden 1950 nimipäiväuudistuksessa.
Never Let Me Go (Timmy Trumpetin, Cascadan ja Harris &amp; Fordin kappale)

Never Let Me Go on australialaisen DJ-tuottajan Timmy Trumpetin, saksalaisyhtyeen Cascadan sekä itävaltalaisen DJ-tuottajan Harris &amp; Fordin musiikkikappale. Sen julkaisi Spinnin’ Records digitaalisesti ladattavana singlenä 5. marraskuuta 2021. Kappaleen ovat sanoittaneet Timothy Jude Smith, Jeremy Alexander Bunawan, Patrick Poehl, Kevin Kridlo ja Marius Groeh. Kappale ei ole toistaiseksi päässyt lainkaan listoille.
We’re Good

We’re Good on brittiläislaulajan Dua Lipan musiikkikappale hänen Future Nostalgia-studioalbumin erikoispainokselta. Sen julkaisi Warner Records digitaalisesti ladattavana ja suoratoistettavana singlenä 11. helmikuuta 2021. Kappaleen ovat sanoittaneet Lipa, Emily Warren, Scott Harris ja Sly, joista kaikki Lipaa lukuun ottamatta myös tuottivat sen. "We’re Good" on tyyliltään bossa novaa ja 2000-luvun musiikkia mukaileva keskitempoinen trooppinen pop-kappale, johon on liitetty elementtejä myös trapistä sekä reggae rockista. Sanoiltaan kappale kertoo siitä kun laulaja fantasioi poikaystävän ystävällisestä erosta.
"We’re Good" sai pääosin positiivisen vastaanoton musiikkikriitikoilta; Siinä missä jotkut kriitikoista kehuivat kappaleen soundia sekä Lipan esitystä, kokivat toiset puolestaan mielenkiintoiseksi sen kun Lipa luopui "Future Nostalgian" tyypillisestä tyylisuuntauksesta. Jotkut kriitikot kuitenkin kokivat että kappaleen sävel ei sovi yhteen Lipan lauluäänen kanssa. Kappale oli kaupallisesti kohtalainen menestys, sen päästyä singlelistan kahdenkymmenen parhaan joukkoon Irlannissa ja Islannissa sekä kolmenkymmenen parhaan joukkoon Australiassa, Isossa-Britanniassa, Itävallassa, Kanadassa, Kreikassa, Norjassa, Singaporessa, Slovakiassa ja Uudessa-Seelannissa. Kappale myi kultaa Australiassa, Italiassa, Uudessa-Seelannissa sekä Yhdysvalloissa ja platinaa Isossa-Britanniassa.
"We’re Goodin" musiikkivideon ohjasivat Vania Heymann sekä Gal Muggia ja se kuvattiin New York Cityssä. Video julkaistiin 12. helmikuuta 2021.
Doris Maletzki

Doris Maletzki (o.s. Romanowsky, s. 11. kesäkuuta 1952 Salzwedel, Saksan demokraattinen tasavalta) on saksalainen entinen pikajuoksija, joka aktiiviurallaan edusti DDR:ää ja seuratasolla SC Dynamo Berliniä.
Maletzki sijoittui 1973 Rotterdamin sisäratojen EM-kilpailuissa 60 metrin juoksussa kuudenneksi. Saman vuoden Moskovan universiadeissa hän oli 200 metrillä neljäs ja saavutti 4 × 100 metrin viestissä pronssia. Hän juoksi Rooman EM-kilpailuissa 1974 avausosuuden DDR:n 4 × 100 metrin viestijoukkueessa, joka voitti kultaa maailmanennätysajalla 42,51. Samojen kisojen 200 metrillä hän karsiutui välierissä. Montrealin olympialaisissa 1976 hän juoksi avausosuuden Itä-Saksan voittaessa kultaa 4 × 400 metrin viestissä ajalla 3.19,23.
Maletzki juoksi sisäratojen maailmanennätyksen 200 ja 400 metrillä sekä kolme ulkoratojen viestimaailmanennätystä. Hän voitti DDR:n sisäratojen mestaruuden 400 metrillä 1976 sekä maan viestimestaruuden ulkoradoilla 1975 ja 1976 ja sisäradoilla 1973.
Maletzki valmistui talousekonomiksi ja toimi johtotehtävissä Berliinin alueen jalkapallo-organisaatiossa. Saksojen yhdistyttyä hän työskenteli Saksan olympiainstituutissa.
Demeanor

Demeanor on yhdysvaltalaisräppärin Pop Smoken musiikkikappale, jolla vierailee myös brittiläislaulaja Dua Lipa. Se julkaistiin Smoken "Faith"-studioalbumin ensimmäisenä singlenä 20. heinäkuuta 2021. Kappaleen ovat sanoittaneet Lipa, Smoke, Daniel Mlzrahi, Michael Gomes, Dru Decaro, Sarah Hudson sekä Coffee ja sen tuotannosta vastasi Mantra. Kappaleella Pop Smoke laulaa siitä miten naiset tykkäävät siitä kun hän esiintyy vahvassa humalatilassa, samalla kun Lipa osoittaa hänelle kunnoitusta omissa sanoissaan. Muutamat musiikkikriitikot kritisoivat kappaleen sanoja ja totesivat että kappale ei ole sellainen mitä Pop Smoke voisi tehdä. Kappaleen musiikkivideon ohjasi Nabil Elderkin ja se julkaistiin 29. heinäkuuta 2021. Videolla nähdään Pop Smoke haamuna ja henkiin heräävän taidemaalauksen sisällä sekä kuvastaa erilaisia versioita itsestään. Lipa nähdään puolestaan videolla vintage korsettityylinen pitsireunattuun pallopaitaan pukeutuneena.
"Demeanor" oli kaupallisesti kohtalainen menestys, sen päästyä singlelistan kolmenkymmenen parhaan joukkoon Irlannissa, Isossa-Britanniassa, Kanadassa, Kreikassa ja Uudessa-Seelannissa.
Brigitte Rohde

Brigitte Köhn (o.s. Rohde, s. 8. lokakuuta 1954 Prenzlau, Saksan demokraattinen tasavalta) on saksalainen pikajuoksija, joka aktiiviurallaan edusti DDR:ää ja seuratasolla SC Neubrandenburgia.
Rohde saavutti Pariisin alle 20-vuotiaiden EM-kilpailuissa 1970 kultaa 4 × 400 metrin viestissä ja pronssia 400 metrin juoksussa. Hän karsiutui 400 metrin välierissä Göteborgin sisäratojen EM-kilpailuissa 1974. Saman vuoden Rooman EM-kilpailuissa hän juoksi avausosuuden DDR:n voittaessa Euroopan-mestaruuden 4 × 400 metrin viestissä.
Rohde juoksi Montrealin olympialaisissa 1976 toisen osuuden Itä-Saksan voittaessa olympiakultaa 4 × 400 metrin viestissä. Prahan EM-kilpailuissa 1978 hän sijoittui 400 metrin aitajuoksussa neljänneksi. Hän karsiutui 400 metrin alkuerissä Wienin EM-hallikilpailuissa 1979.
Rohde oli voittamassa 4 × 400 metrin viestiä Euroopan cupissa 1970, 1975 ja 1979 sekä maailmancupissa 1979. Hän voitti DDR:n mestaruuden 400 metrillä 1975 ja 1976, 4 × 400 metrin viestissä 1974 sekä hallissa 400 metrillä 1974.
Iida Mettälä

Iida Mettälä (s. 7. marraskuuta 2001) on suomalainen salibandyn pelaaja, pelipaikaltaan puolustaja. Hän on pelannut Suomen naisten maajoukkueessa 14 ottelua. Mettälä on pelannut alle 19-vuotiaiden MM-kilpailuissa vuonna 2020. Naisten MM-kilpailuissa hän oli ensi kertaa mukana vuonna 2021 ja saavutti tuolloin MM-hopeaa.
Mettälän kasvattajaseura on turkulainen FBC Loisto, jota hän edusti Salibandyliigassa kausina 2019–2021. Hän pelasi noina kausina liigan runkosarjassa 42 ottelua, joissa hän teki 14 maalia ja sai 14 syöttöpistettä. Pudotuspelejä hän pelasi jälkimmäisellä kaudella viisi, ja niissä hän teki kaksi maalia ja sai kaksi syöttöpistettä. Vuonna 2021 hän siirtyi ruotsalaisseura Malmöhön, jossa hän pelasi kaksi vuotta. Vuonna 2023 hän siirtyi Västerås Rönnbyhyn.
Fosfiitit

Fosfiitit ovat orgaanisia yhdisteitä, joille tunnusomainen funktionaalinen ryhmä on P(OR)3, missä R on orgaaninen ryhmä. Ne ovat siis fosforihapokkeen estereitä. Fosfiittejä käytetään muun muassa orgaanisen kemian synteeseissä, palonestoaineina ja hapettumisenestoaineina.
Ominaisuudet ja valmistus.
Huoneenlämpötilassa fosfiitit ovat useimmiten nesteitä tai kiinteitä aineita. Yhdisteet hydrolysoituvat happamissa tai emäksisissä olosuhteissa dialkyylifosfiiteiksi tai fosfonaateiksi. Ne myös hapettuvat suhteellisen helposti. Fosfiiteille tyypillinen reaktio on Michaelis–Arbuzov-reaktio, jossa muodostuu fosfonaatteja.
Fosfiitteja valmistetaan alkoholeista tai fenoleista ja fosforitrikloridista. Käytettäessä alkoholeja on mukana oltava myös amiineja emäksinä. Triaryylifosfiitit reagoivat alkoholien kanssa aryylidialkyylifosfiiteiksi.
Hólar

Hólar tai Hólar í Hjaltadal on pieni paikkakunta Pohjois-Islannin Skagafjörðurin kunnassa. Vuosina 1106–1798 Hólar oli hiippakunta ja Pohjois-Islannin todellinen pääkaupunki.
Hólarin nykyinen tuomiokirkko valmistui vuonna 1765, ja se on yksi Islannin vanhimmista rakennuksista. Vuonna 1801 Tanskan kirkko lakkautti virallisesti Hólarin hiippakunnan ja saattoi koko Islannin Reykjavíkin piispan alaisuuteen. Hólarissa toimi vuosina 1553–1801 sekä koulu että kirjapaino, ja vuodesta 1882 maatalouskoulu. Hólarin kirjapaino oli Islannin ensimmäinen, ja sen perusti maan viimeinen katolinen piispa Jón Arason.
Blessings and Miracles

Blessings and Miracles on Santanan 15. lokakuuta 2021 julkaisema studioalbumi.
Gissur Teitsson

Gissur Teitsson tai Gissur Teitsson valkoinen (; k. noin 1020) oli islantilainen ylimys. Yhdessä vävynsä Hjalti Skeggjasonin kanssa hän sai Alltingin eli Islannin yleiskäräjät hyväksymään kristinuskon Islannissa vuonna 999 tai 1000. Gissur rakensi Skálholtin ensimmäisen kirkon, ja hänen pojastaan Ísleifur Gissurarsonista tuli Islannin ensimmäinen piispa vuonna 1056.
Luettelo Ingeborg Bachmannin suomennetusta tuotannosta

Tämä on luettelo Ingeborg Bachmannin suomennetusta tuotannosta.
Suomennettu tuotanto.
Runot.
"Kutsut minua nimeltä: uskonnollista runoutta 1900-luvun Euroopassa", toim. ja suom. Anna-Maija Raittila, Kirjapaja 1981 (Runot kokoelmasta "Die gestundete Zeit", 1961)
"Lähteenkirkas hiljaisuus: uskonnollista runoutta 1900-luvun Euroopassa", suom. ja toim. Anna-Maija Raittila, Kirjapaja 1983 (Runot kokoelmasta "Anrufung des großen Bären" 1962.)
"Puiden lohtu": saksankielistä runoutta 1946–2000, Toimittaja: Stefan Moster, Helsinki: WSOY 2005 Runot suomentanut Aila Meriluoto. 
"Tuli &amp; Savu: runouslehti" nro 4/2020–1/2021 (nro 103–104) Ylitys; s. 114–115. Runot suomentanut Riikka Johanna Uhlig. Suomennokset valikoitu teoksesta "Sämtliche Gedichte" 2017.
Ndyukan kieli

Ndyuka (tai aukan, omakielinen nimi "Okanisi tongo") on englantiin perustuva kreolikieli, jota puhutaan Surinamessa ja jonkin verran myös Ranskan Guayanassa. Kielen lähimmät sukulaiskielet ovat sranantongo ja kwinti. Kielellä on arviolta 25 000–30 000 puhujaa.
Kieli perustuu suurimmalta osin englantiin, mutta siihen on omaksuttu vaikutteita myös hollannista ja portugalista. Kielioppi perustuu suurilta osin afrikkalaisiin kieliin.
Ndyukaa kirjoitetaan latinalaisin aakkosin, mutta myös omalla afaka-kirjaimistolla. Uusi testamentti käännettiin ndyukaksi vuonna 1999.
Fonologia.
Konsonantit.
Lähde:
Vokaalit.
Lähde:
Omphalapion

Omphalapion on kovakuoriaisten lahkoon kuuluva nirppusuku. Sukuun kuuluu maailmanlaajuisesti ainakin neljä lajia. Lajimäärä vaihtelee eri lähteissä. Suomessa suvusta on tavattu kaksi lajia, sauramonirppu ja saunionirppu. Suvun lajeja esiintyy pääasiassa Euroopan alueella.
Manhua

Manhua () on sarjakuvaa, joka on tuotettu Kiinassa tai kiinankielisissä maissa, kuten Hongkongissa, Taiwanilla tai Singaporessa. 
Manhua oli alun perin 1700-luvun termi, jota käytettiin kiinalaisesta kuvamaalauksesta. Vuonna 1904 termiä käytettiin ensimmäisen kerran kuvaamaan kiinalaista sarjakuvaa. Manhuan kiinalaiset merkit ovat samat kuin japanilaisessa mangassa ja korealaisessa manhwassa. 
Hongkongista tuli manhuan tärkein markkina-alue Kiinan sisällissodan päättyessä kommunistien voittoon vuonna 1950.
Inuktunin kieli

Inuktun (omakielinen nimi: "avanersuarmiutut") on eskimo-aleuttilainen kieli, jota puhutaan Grönlannin pohjoisosissa. Toisinaan sitä pidetään grönlannin kielen pohjoismurteena, minkä kautta se on virallinen kieli Grönlannissa.
Anna Bilińska

Anna Bilińska tunnettu myös nimellä Anna Bilińska-Bohdanowicz (8. joulukuuta 1854 Zlatopil - 18. huhtikuuta 1893 Varsova) oli puolalainen taidemaalari. 
Elämänvaiheita.
Anna Bilińska syntyi nykyisen Ukrainan alueella asuneeseen lääkäriperheeseen. Hänen musikaalinen ja kuvataiteellinen lahjakkuutensa havaittiin jo varhain. Ensimmäiset piirustustuntinsa hän sai vuosina 1869- 1871. Perhe muutti Varsovaan vuonna 1875, missä hän alkoi opiskella musiikkia. Kahden vuoden kulutuua hän opiskeli taidemaalariksi yksityisessä taidekoulussa. Hänen ensimmäiset työnsä olivat näytteillä vuonna 1876 ja saivat myönteisen vastaanoton. 
Taidekoulussa Bilińska ystävystyi Klementyna Krassowskan kanssa. Ystävyyssuhteesta tuli merkittävä, sillä vuonna 1882 Krassowskan äiti pyysi Bilińskan mukaan Müncheniin , Salzburgiin , Wieniin ja Pohjois- Italiaan suuntautuneelle matkalle. Matkalla Bilińska pääsi näkemään sekä vanhojen mestareiden töitä että oppimaan uusimpia taidesuuntauksia. Matkalla hän tapasi myös elämänsä suurimman rakkauden, taidemaalari Wojciech Grabowskin. Pariskunta eli suurimman osan ajasta erossa toisistaan, mutta suhdetta hoidettiin tiiviillä kirjeenvaihdolla. Matkalla merkittäväksi etapiksi muodostui München, missä oleskeli puolalaisia taiteilijoita ja joiden ateljeisiin pääsi vierailemaan. 
Marraskuussa vuonna 1882 Bilińska matkusti Pariisiin. Hän kirjottautui naisille taideopetusta tarjoavaan Académie Julianiin ja pääsi Tony Robert-Fleuryn oppilaaksi. Hän asui erittäin pienessä huoneessa, arviolta noin viiden neliömetrin kokoisessa, joka toimi myös hänen ateljeenaan. Hän ansaitsi elantonsa antamalla piirustus- ja musiikkitunteja ja sai jonkun työnkin myytyä. 
Kahta vuotta myöhemmin, vuonna 1884, Bilińskan elämässä oli tragedioita. Ensiksi hänen isänsä kuoli, minkä takia hän jäi lähes täysin vaille tuloja. Sen jälkeen kuoli rakastettu Grabowski ja paras ystävä Krassowska. Bilińska vajosi syvään depressioon. Hänen avukseen tuli toinen puolalainen taiteilija, Maria Gażycz, jonka luona hän vietti aikaa Normandiassa. 
Bilińska solmi vuonna 1892 avioliiton puolalaisen lääkärin Antoni Bohdanowiczin kanssa. He päättivät muuttaa takaisin Varsovaan, missä Bilińska avasi yksityisen naisille tarkoitetun taidekoulun. Sen opetus noudatti pariisilaisia esikuvia. Pian tämän jälkeen hän alkoi kärsiä sydänsairaudesta joka aiheutti seuraavana vuonna hänen menehtymisensä. 
Bilińskan taiteellinen tuotanto ei muodostunut kovinkaan suureksi. Suurin osa töistä on Puolan ulkopuolella yksityiskokoelmissa.
Ceratapion

Ceratapion on kovakuoriaisten lahkoon kuuluva nirppusuku. Sukuun kuuluu maailmanlaajuisesti ainakin kaksitoista lajia. Lajimäärä vaihtelee eri lähteissä. Suomessa suvusta on tavattu kolme lajia, Ceratapion carduorum, karhiaisnirppu ja ohdakenirppu. Suvun lajeja esiintyy pääasiassa Euroopan alueella.
Diplapion

Diplapion on kovakuoriaisten lahkoon kuuluva nirppusuku. Sukuun kuuluu maailmanlaajuisesti ainakin neljä lajia. Lajimäärä vaihtelee eri lähteissä. Suomessa suvusta on tavattu kaksi lajia, päivänkakkaranirppu ja uurrenirppu. Suvun lajeja esiintyy pääasiassa Euroopan alueella.
Rúsdrekkasøla Landsins

Rúsdrekkasøla Landsins (kirj. ”maan väkijuomamyynti”, lyhyesti myös Rúsan) on färsaarelainen yli 2,8 tilavuusprosenttia alkoholia sisältävien alkoholijuomien jälleenmyyjä, jolla on monopoliasema itsehallintoalueella. Ikäraja alkoholin ostamiselle ja juomiselle on 18 vuotta. Yhtiön monopoli koskee myös tax-free-myyntiä.
Yhtiö perustettiin vuonna 1992, kun alkoholin myyntikielto Färsaarilla päättyi. Ensimmäiset liikkeet avattiin vuonna 1993 Tórshavniin ja Klaksvíkiin. Ennen Rúsanin perustamista alkoholin myyntiä säännösteltiin tiukasti ja kaikki alkoholi piti tilata lomakkeella Tanskasta. Alkoholia saivat tuolloin ostaa vain yli 18-vuotiaat, joilla ei ollut verorästejä.
Tammikuussa 2021 yhtiöllä oli 40 työntekijää. Sen valikoimaan kuuluu noin 1900 erilaista artikkelia. Vuonna 2020 Rúsan myi 3,3 miljoonaa litraa alkoholia. Yhtiön pääjohtaja on Rógvi Andrias Fossádal.